Elektronik, som ikke går ud eller går i stykker, når det er meget koldt eller vådt. Det får danske forskere med Aalborg Universitet (AAU) i spidsen bedre muligheder for at undersøge på et nyt forskningscenter på AAU, som er et nyt nationalt center for pålidelighedstest af effektelektronik. Uddannelses- og Forskningsministeriet har bevilliget 31 millioner kroner til testcentret, kaldet X-Power, der skal arbejde med effektelektronik, som er den teknologi, der håndterer strøm og spænding i alle former for elektronik. X-Power er et samarbejde ledet af Aalborg Universitet med deltagelse af SDU, FORCE Technology, DTU og Aarhus Universitet. Centret placeres ved AAU i Aalborg og med afdelinger ved Syddansk Universitet i Odense og Sønderborg. - Jeg er rigtig glad for denne bevilling, da den er vigtig for at kunne fastholde den stærke forskningsposition, Danmark har internationalt inden for dette område. Effektelektronik er en nøgleteknologi for det moderne samfund, siger Frede Blaabjerg, som er centerleder for X-Power og professor på Institut for Energiteknik på AAU. - Derfor ser jeg meget frem til sammen med partnerne at få opbygget det nye testcenter, som vil gavne vores alles forskning, Testfaciliteterne vil give mulighed for test og analyse af fejlmekanismer i effektelektroniske systemer og komponenter. Det vil eksempelvis blive muligt at teste effektelektroniks pålidelighed i forhold til forskellige stressfaktorer såsom temperatur, fugt, vibrationer og el-net-grænseflader. Del af en større bevilling Foruden de 31 millioner til X-Power på AAU bevilger Uddannelses- og Forskningsministeriet også 30 millioner kroner til forskningscentret EMBION i Århus og 11 millioner kroner til projektet CERN-UP, som skal opgradere faciliteter til forskning i højenergifysik. Pengene kommer fra Puljen til Forskningsinfrastruktur. - Hvis vi skal være en forskningsnation i den absolutte verdenselite, så har danske forskere i stigende grad brug for højteknologiske faciliteter. Derfor er det vigtigt, at vi investerer i den infrastruktur, som de skal bruge. Alle tre nye forskningsinfrastrukturer kan være med til at gøre vores liv og hverdag nemmere, siger uddannelses- og forskningsminister Tommy Ahlers. TV2 Nord fortæller mere om det nye testcenter i vores nyhedsudsendelse klokken 19.30.
Uddannelses- og Forskningsministeriet har bevilliget 31 millioner til at nyt forskningscenter på AAU, som skal arbejde med effektelektronik.